和荅詩十首 和古社
作者：白居易
朝代：唐

paragraphs: 廢村多年樹，生在古社隈。
爲作妖狐窟，心空身未摧。
妖狐變美女，社樹成樓臺。
黃昏行人過，見者心裴回。
飢鵰竟不捉，老犬反爲媒。
歲媚少年客，十去九不迴。
昨夜雲雨合，烈風驅迅雷。
風拔樹根出，雷劈社壇開。
飛電化爲火，妖狐燒作灰。
天明至其所，清曠無氛埃。
舊地葺村落，新田闢荒萊。
始知天降火，不必常爲災。
勿謂神默默，勿謂天恢恢。
勿喜犬不捕，勿誇鵰不猜。
寄言狐媚者，天火有時來。